REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/32-17

28. februar 2017. godine

B e o g r a d

ZAPISNIK

ČETVRTE SEDNICE ODBORA ZA ZAŠTITU ŽIVOTNE SREDINE,

ODRŽANE 28. FEBRUARA 2017. GODINE

 Sednica je počela u 11,05 časova.

 Sednicom je predsedavao dr Branislav Blažić, predsednik Odbora.

 Sednici su prisustvovali članovi Odbora: Sonja Vlahović, Vladimir Petković, Ivana Stojiljković, Ivana Nikolić, Borka Grubor, Radoslav Cokić, Ivan Karić, Snežana Bogosavljević Bošković, Jasmina Karanac, Borisav Kovačević, Goran Čabradi i Nenad Milić, kao i Predrag Jelenković (zamenik člana Odbora Jasmine Karanac) i narodni poslanik Tatjana Macura.

 Sednici nisu prisustvovali članovi Odobra: Miroslava Stanković Đuričić i Miloš Bošković.

 Sednici su prisustvovali predstavnici Ministarstva poljoprivrede i zaštite životne sredine: Saša Stamatović, direktor Uprave za šume i Danijela Božanić, šef Odseka za klimatske promene, kao i i predstavnici Zelene stolice: Vladimir Janković, UNEKOOP, Paraćin, Gordana Brun, Udruženje "Škola za opstanak", Maja Mandić i Olivera Kikanović, Unija Ekologa Podrinje.

Na predlog predsednika Odbora, usvojen je (11 glasova za, dva člana Odbora nisu glasala) sledeći:

D n e v n i r e d

1. Razmatranje Predloga zakona o potvrđivanju Konvencije o Evropskom šumarskom institutu, koji je podnela Vlada;
2. Razmatranje Predloga zakona o potvrđivanju Doha Amandmana na Kjoto protokol uz Okvirnu konvenciju Ujedinjenih nacija o promeni klime, koji je podnela Vlada;
3. Informacija o sastanku predsednika Odbora sa predstavnicima Odbora Skupštine AP Vojvodina za urbanizam, prostorno planiranje i zaštitu životne sredine;
4. Razno.

 Pre prelaska na rad po utvrđenom dnevnom redu, usvojen je (sa 12 glasova za, dva člana Odbora nisu glasala) Zapisnik Treće sednce Odbora za zaštitu životne sredine, održane 23. januara 2017. godine.

Prva tačka dnevnog reda **- Razmatranje Predloga zakona o potvrđivanju Konvencije o Evropskom šumarskom institutu, koji je podnela Vlada**

Saša Stamatović, direktor Uprave za šume u Ministarstvu poljoprivrede i zaštite životne sredine informisao je ukratko Odbor o Konvenciji o Evropskom šumarskom institutu i potrebi potvrđivanja te konvencije.

O ovoj tački dnevnog reda nije bilo diskusije.

Na predlog predsednika Odbora, Odbor je odlučio (sa 13 glasova za, jedan član Odbora nije glasao) da predloži Narodnoj skupštini da prihvati Predlog zakona o potvrđivanju Konvencije o Evropskom šumarskom institutu.

Za izvestioca Odbora na sednici Narodne skupštine određen je dr Branislav Blažić, predsednik Odbora.

Druga tačka dnevnog reda **- Razmatranje Predloga zakona o potvrđivanju Doha Amandmana na Kjoto protokol uz Okvirnu konvenciju Ujedinjenih nacija o promeni klime, koji je podnela Vlada**

Danijela Božanić, šef Odseka za klimatske promene u Ministarstvu poljoprivrede i zaštite životne sredine informisala je ukratko Odbor o potrebi potvrđivanja Doha Amandmana na Kjoto protokol uz Okvirnu konvenciju Ujedinjenih nacija o promeni klime.

O ovoj tački dnevnog reda nije bilo diskusije.

Na predlog predsednika Odbora, Odbor je odlučio (sa 13 glasova za, jedan član Odbora nije glasao) da predloži Narodnoj skupštini da prihvati Predloga zakona o potvrđivanju Doha Amandmana na Kjoto protokol uz Okvirnu konvenciju Ujedinjenih nacija o promeni klime.

Za izvestioca Odbora na sednici Narodne skupštine određen je dr Branislav Blažić, predsednik Odbora.

Treća tačka dnevnog reda - **Informacija o sastanku predsednika Odbora sa predstavnicima Odbora Skupštine AP Vojvodina za urbanizam, prostorno planiranje i zaštitu životne sredine**

Predsednik Odbora dr Branislav Blažić obavestio je članove Odbora o tome da je, na inicijativu Branislave Jeftić, predsednika Odbora za urbanizam, prostorno planiranje i zaštitu životne sredine u Skupštini AP Vojvodina, 13. februara 2017. godine, održao sastanak sa predstavnicima tog odbora. Sastanku je, pored gospođe Jeftić, prisustvovao i Ljubodrag Miščević, zamenik predsednika Odbora, kao i predstavnici službe Skupštine AP Vojvodina.

Na sastanku je dogovorena načelna saradnja dva odbora po pitanjima iz oblasti zaštite životne sredine. Odbor za urbanizam, prostorno planiranje i zaštitu životne sredine u Skupštini AP Vojvodina pozvao je Odbor za zaštitu životne sredine da održi sednicu zajedno sa Odborom za urbanizam, prostorno planiranje i zaštitu životne sredine u Skupštini AP Vojvodina.

Članovi Odbora su se saglasili sa predlogom za održavanje sednice Odbora zajedno sa Odborom za urbanizam, prostorno planiranje i zaštitu životne sredine u Skupštini AP Vojvodina i podržali uspostavljanje saradnje dva odbora.

Četvrta tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 11,20 časova.

 SEKRETAR PREDSEDNIK

 Milica Bašić dr Branislav Blažić